"4.6.2 Sekao se sengwe sa mmuisano Mmuisano magareng ga mosetsana le mmaagwe ka ga ditsala tse di sa reetseng batsadi. Lebogang: (Ka mowa o o edileng) Khumiso ngwanaka. Khumiso: (Ka kgakgamalo) Mma! Lebogang: Naare ga twe o tshwaragane le eng? Khumiso: (O tlhaga a tshematshema) Ke ne ke santse ke tshwaragane le go phutha dibuka tsa me. Lebogang: Ngwanaka a o itse fa batho ba tsaya gore o tshwana le ditsala tsa gago, se lebale diyathoteng di bapile. Khumiso: (O tsutsubantse sefatlhego) Ke dirile eng mma? Lebogang: Go itsewe sentle gore ditsala tsa gago di a itaola, ruri ga ba digadikela go di ja. Khumiso:(Ka go ikgakantsha) Nna! Nnyaya, eo ya mekgwa ya bona ga ke e itse. Lebogang: Ka moso, fa o tsoga o ikgogetse metsi ka loselo, o se ka wa re ga re a go tsibosa. Khumiso: Ga nkitla ke go swabisa Mma. Lebogang: (Ka monyenyo) Ke a leboga ngwanake. 4.7 Dipotsotherisano Dipotsotherisano ke tlhaeletsano e mo go yona go bodiwang go bo go arabiwa dipotso. E ka nna ya batho ba le babedi mo yo mongwe a botsang fa yo mongwe a neela ka tshedimosetso. Dipotsotherisano ke mokgwa o o dirisiwang gantsi mo ditheong go bona tshedimosetso. Fa o kwala dipotsotherisano, tlhokomela dintlha tse di latelang: • Kwala dipotso tse dintsi tse di tlaa bulelang dikarabo tse di gwetlhang tshedimosetso e e tletseng. • Go nna le dibui di le pedi kgotsa go feta • Kwala dipotso tse o nang le tshedimosetso e e tletseng ka tsona. • Mmotsolotswa a se botse mmotsi dipotso. • Tshedimosetso e nne e e maleba e tlhomame. • Maina a dibui a tshwanetse go tlhagelela sentle. • Matseno, mmele le bokhutlo di tlhagisiwe sentle. • Se tlhagise tshedimosetso ka bokhutshwane e kete ke mmuisano. • Matshwao a puiso a tsamaelane le puisano. KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO 25 | SETSWANA"